b'\n_START_ARTICLE_\nTereza Ganza-Aras\n_START_PARAGRAPH_\nTereza Ganza Aras (Ka\xc5\xa1tel Su\xc4\x87urac, 29. studenoga 1937. \xe2\x88\x92 Zagreb, 2. sije\xc4\x8dnja 2001.), hrvatska politi\xc4\x8darka, povjesni\xc4\x8darka, saborska zastupnica i najistaknutija zadarska liberalka. Supruga Davora Arasa._NEWLINE_Podru\xc4\x8dje njena znanstvenog zanimanja bila su dru\xc5\xa1tveno-politi\xc4\x8dka pitanja u Dalmaciji tijekom 19. i ranog 20. stolje\xc4\x87a, a posebice je prou\xc4\x8davala politiku dalmatinskih prava\xc5\xa1a po\xc4\x8detkom 20. stolje\xc4\x87a.\n_START_SECTION_\n\xc5\xbdivotopis\n_START_PARAGRAPH_\nRodila se je u Ka\xc5\xa1tel-Su\xc4\x87urcu 1937. godine. U Splitu i Zadru i\xc5\xa1la je u osnovnu \xc5\xa1kolu. U Zadru je zavr\xc5\xa1ila gimnaziju i glazbenu \xc5\xa1kolu. Studirala je u Zadru na Filozofskom fakultetu povijest i latinski. 1963. je godine radila kao u\xc4\x8diteljica u Prekom. Od 1963. do 1974. bila je na mjestu asistentice na katedri za povijest zadarskog Filozofskog fakulteta. 1974. je godine za vrijeme sje\xc4\x8de hrvatskih prolje\xc4\x87ara otpu\xc5\xa1tena kao politi\xc4\x8dki nepodobna. Kad je jugokomunisti\xc4\x8dki re\xc5\xbeim po\xc5\xa1ao progoniti nepo\xc5\xbeeljne intelektualce, izbjegla je uhi\xc4\x87enje jer je bila stipendistica jedne njema\xc4\x8dke organizacije. Doktorirala je 1978. na zadarskom Filozofskom fakultetu na temi Politika \xe2\x80\x9cnovog kursa\xe2\x80\x9d dalmatinskih prava\xc5\xa1a oko Supila i Trumbi\xc4\x87a. Od 1979. je radila u Zavodu za povijesne znanosti HAZU u Zadru kao knji\xc5\xbeni\xc4\x8darka, a poslije u znanstvenim zvanjima. 1990-ih se vratila poslu na zadarskom Filozofskom fakultetu. U samostalnoj Hrvatskoj predavala je i na Pedago\xc5\xa1kom fakultetu u Osijeku te na Visokoj u\xc4\x8diteljskoj \xc5\xa1koli u Zadru._NEWLINE_U doba uvo\xc4\x91enja vi\xc5\xa1estrana\xc4\x8dja priklju\xc4\x8dila se HSLS-u. Na izborima 1993. izabrana je u Hrvatski dr\xc5\xbeavni sabor gdje je bila zastupnicom u \xc5\xbdupanijskom domu u dvama mandatima. Kad je do\xc5\xa1lo do raskola unutar HSLS-a, izabrala je stranu Vlade Gotovca i LS-a. U Liberalnoj stranci odmah je do\xc5\xa1la na visoke du\xc5\xbenosti. Bila je \xc4\x8dlanica predsjedni\xc5\xa1tva stranke i predsjednica zadarskog ogranka Liberalne stranke. 2000. se namjeravala kandidatirati za predsjednicu Liberalne stranke, no odluku je promijenila u zadnji trenutak._NEWLINE_Politi\xc4\x8dki stav Tereze Ganze Aras bio je, prema njenim rije\xc4\x8dima "da joj je uvijek bio cilj nacionalno oslobo\xc4\x91enje Hrvatske, ali i da je sloboda pojedinca uvjet za slobodu naroda, te da dr\xc5\xbeava samoj sebi ne mo\xc5\xbee biti svrha."'